o stališču, ki se v imenu Evropske unije zastopa v Specializiranem odboru za sodelovanje na področju kazenskega pregona in pravosodno sodelovanje, ustanovljenem s Sporazumom o trgovini in sodelovanju med Evropsko unijo in Evropsko skupnostjo za atomsko energijo na eni strani ter Združenim kraljestvom Velika Britanija in Severna Irska na drugi strani, glede določitve standardnega obrazca za zaprosila za medsebojno pomoč v skladu s členom 635(1) navedenega sporazuma

OBRAZLOŽITVENI MEMORANDUM

1.Predmet urejanja predloga

Ta predlog se nanaša na sklep o določitvi stališča, ki se v imenu Evropske unije zastopa v Specializiranem odboru za sodelovanje na področju kazenskega pregona in pravosodno sodelovanje v zvezi s členom 635(1) Sporazuma o trgovini in sodelovanju med Evropsko unijo in Evropsko skupnostjo za atomsko energijo na eni strani ter Združenim kraljestvom Velika Britanija in Severna Irska na drugi strani (v nadaljnjem besedilu: Sporazum o trgovini in sodelovanju).

Sporazum o trgovini in sodelovanju v skladu s členom 633 dopolnjuje določbe in olajšuje uporabo med državami članicami na eni strani in Združenim kraljestvom na drugi strani Evropske konvencije o medsebojni pravni pomoči v kazenskih zadevah, podpisane 20. aprila 1959 v Strasbourgu (v nadaljnjem besedilu: Evropska konvencija o medsebojni pravni pomoči), Dodatnega protokola k Evropski konvenciji o medsebojni pravni pomoči, podpisanega 17. marca 1978 v Strasbourgu, in Drugega dodatnega protokola k Evropski konvenciji o medsebojni pravni pomoči, podpisanega 8. novembra 2001 v Strasbourgu.

Sporazum o trgovini in sodelovanju ne določa nobenega obrazca za zaprosila za medsebojno pomoč v kazenskih zadevah, temveč v členu 635(1) pooblašča Specializirani odbor za sodelovanje na področju kazenskega pregona in pravosodno sodelovanje, da določi tak standardni obrazec. Če Specializirani odbor za sodelovanje na področju kazenskega pregona in pravosodno sodelovanje sprejme odločitev v skladu z navedeno določbo, se morajo zaprosila za medsebojno pomoč vložiti na standardnem obrazcu.

2.Ozadje predloga

2.1.Sporazum o trgovini in sodelovanju med Evropsko unijo in Združenim kraljestvom

Sporazum o trgovini in sodelovanju določa podlago za obsežne odnose med Evropsko unijo in Združenim kraljestvom na območju blaginje in dobrega sosedstva, za katere so značilni tesni in miroljubni odnosi, ki temeljijo na sodelovanju ter spoštujejo avtonomijo in suverenost pogodbenic. Po začasni uporabi od 1. januarja 2021 je Sporazum o trgovini in sodelovanju začel veljati 1. maja 2021.

2.2.Specializirani odbor za sodelovanje na področju kazenskega pregona in pravosodno sodelovanje

S Sporazumom o trgovini in sodelovanju je bilo ustanovljenih več skupnih organov, vključno s Specializiranim odborom za sodelovanje na področju kazenskega pregona in pravosodno sodelovanje, ki je „organ, ustanovljen s sporazumom“ v smislu člena 218(9) Pogodbe o delovanju Evropske unije (PDEU). Specializirani odbor za sodelovanje na področju kazenskega pregona in pravosodno sodelovanje je bil ustanovljen za obravnavanje zadev, zajetih v tretjem delu Sporazuma o trgovini in sodelovanju z naslovom Sodelovanje na področju kazenskega pregona in pravosodno sodelovanje v kazenskih zadevah.

Specializirani odbor je v zvezi z vprašanji, povezanimi z njegovim področjem pristojnosti, med drugim pooblaščen, da nadzira in pregleduje izvajanje tretjega dela Sporazuma o trgovini in sodelovanju, pomaga Partnerskemu svetu pri izvajanju njegovih nalog ter sprejema sklepe, tudi spremembe, in priporočila v zvezi z vsemi zadevami, za katere tako določa Sporazum o trgovini in sodelovanju ali kateri koli dopolnilni sporazum.

2.3.Predvideni akt Specializiranega odbora za sodelovanje na področju kazenskega pregona in pravosodno sodelovanje

Člen 635(1) Sporazuma o trgovini in sodelovanju določa obveznost Specializiranega odbora za sodelovanje na področju kazenskega pregona in pravosodno sodelovanje, da s sprejetjem priloge k Sporazumu o trgovini in sodelovanju določi standardni obrazec za zaprosila za medsebojno pomoč.

3.Stališče, ki se zastopa v imenu Unije

3.1Ozadje

Sporazum o trgovini in sodelovanju dopolnjuje določbe in olajšuje uporabo med državami članicami na eni strani in Združenim kraljestvom na drugi strani Evropske konvencije o medsebojni pravni pomoči, sklenjene 20. aprila 1959 v Strasbourgu, Dodatnega protokola k Evropski konvenciji o medsebojni pravni pomoči, sklenjenega 17. marca 1978 v Strasbourgu, in Drugega dodatnega protokola k Evropski konvenciji o medsebojni pravni pomoči, sklenjenega 8. novembra 2001 v Strasbourgu.

3.2Predlagano stališče

Standardni obrazec, ki ga bodo pristojni organi uporabili, ko bodo zaprosili za medsebojno pomoč, bo olajšal medsebojno pomoč med pristojnimi organi v državah članicah na eni strani in Združenem kraljestvu na drugi strani, in sicer z navedbo vseh potrebnih informacij, ki bi jih moralo vsebovati zaprosilo. Obrazec iz Priloge k temu predlogu sklepa Sveta so skupaj pripravili strokovnjaki Unije in Združenega kraljestva ob upoštevanju ustreznih izkušenj z obstoječimi obrazci, kot je obrazec za evropski preiskovalni nalog, ter stališč strokovnjakov držav članic, organov, agencij in uradov Unije ter Združenega kraljestva.

Glede na obveznost določitve standardnega obrazca za zaprosila za medsebojno pomoč s sprejetjem priloge k Sporazumu o trgovini in sodelovanju v skladu s členom 635(1) navedenega sporazuma je treba določiti stališče, ki se v imenu Unije zastopa v Specializiranem odboru za sodelovanje na področju kazenskega pregona in pravosodno sodelovanje.